Муддатидан илгари Ўзбекистон Республикаси Президенти сайловини ўтказувчи комиссиялар аъзоларининг малакасини оширишни ташкил этиш Концепциясига

3-ИЛОВА

**Ўқув-амалиёт машғулотларини ташкил этиш ва ўтказилишини мувофиқлаштириш бўйича туман (шаҳар) ишчи гуруҳларининг**

**АСОСИЙ ВАЗИФАЛАРИ**

Туман (шаҳар)ларда ўтказиладиган ўқув-амалиёт машғулотларини сифатли ўтказиш ҳамда мувофиқлаштириш бўйича туман (шаҳар) ишчи гуруҳлари ташкил этилади.

Туман (шаҳар) ишчи гуруҳлари аъзолари ўз ҳудудларидаги ўқув-амалиёт машғулотларини сифатли ўтказиш ва мувофиқлаштиришга, сайлов жараёнларида қонунчилик талабларига қатъий риоя қилинишига шахсан масъул ҳисобланадилар.

Туман (шаҳар) ишчи гуруҳлари сайлов жараёни иштирокчиларини ўқитиш бўйича ишларни ташкил этишни таъминлаб, унинг зиммасига қуйидаги вазифалар юклатилади:

ўз ҳудудларида ўқув-амалиёт машғулотларини ташкил этиш ва сифатли ўтказилишини мувофиқлаштириш;

ўз ҳудудларида тингловчилар сонидан келиб чиқиб (биттадан учтагача) ўқув-амалиёт машғулотлари ўтказиладиган биноларни танлаш ва уларни Концепцияда белгиланган тартибда жиҳозлаш;

ўз ҳудудларида ташкил этилаётган ўқув-амалиёт машғулотлари ҳудудий ишчи гуруҳлари томонидан тасдиқланган режа-жадвалда белгиланган муддатларда юқори савияда ташкил этилиши ва ўтказилишини таъминлаш;

ўқув-амалиёт машғулотлари учун ажратилган хоналарни ўқув-амалиёт машғулотларини онлайн мониторинг қилиш учун зарурий қурилмалар билан (онлайн видеокамера, микрофон, тезлиги юқори бўлган интернет) таъминлаш;

тингловчиларнинг ўқув-амалиёт машғулотларида ўз вақтида ва тўлиқ таркибда иштирок этишини таъминлаш;

ўқув-амалиёт машғулотлари сифатини яхшилаш бўйича таклифлар ишлаб чиқиш ва масъулларга етказиш;

ўқув жараёнлари учун махсус жиҳозланган хоналарни, шунингдек Интернетга уланган 24 та компьютер жойлашган қўшимча хонани тайёрлаш *(ўқув-амалиёт машғулотлари якуни бўйича тингловчилар онлайн тест топширишлари учун)*;

ҳудудий тренерлар томонидан ўқув-амалиёт машғулотлари якуни бўйича тингловчиларни тест синовларидан ўтказиш ва натижаларини таҳлил қилишда иштирок этиш;

дарс машғулотларида йўл қўйилган камчиликларни кейинги дарс машғулотларида қайтармаслик чораларини кўриш;

ўқув-амалиёт машғулотларининг сифатли ва белгиланган режа-жадвал асосида бажарилиши юзасидан маълумот тайёрлаш ва **кунлик тайёрланган маълумотларни ҳудудий ишчи гуруҳларига тақдим этиб бориш**.

Эҳтиёж ва заруратга қараб туман (шаҳар) ишчи гуруҳлари зиммасига бошқа вазифалар ҳам юклатилиши мумкин.